DOHOME วิ่งแรง 6% แตะ 28 บ. โบรกฯ ชูดาวเด่นค้าปลีก ลุ้น Q2 กำไรโต 2 เท่า
DOHOME ราคาพุ่งกระฉูด 6% แตะ 28 บ. “บล.เอเซีย พลัส” ชูดาวเด่นค้าปลีก ลุ้นไตรมาส 2/64 กำไรโต 2 เท่า รับยอดขาย SSSG โดดเด่น
DOHOME ราคาพุ่งกระฉูด 6% แตะ 28 บ. “บล.เอเซีย พลัส” ชูดาวเด่นค้าปลีก ลุ้นไตรมาส 2/64 กำไรโต 2 เท่า รับยอดขาย SSSG โดดเด่น
2 ก.ค. 2564

ผู้สื่อข่าวรายงานว่า ราคาหุ้น บริษัท ดูโฮม จำกัด (มหาชน) หรือ DOHOME ล่าสุด ณ เวลา 10.07 น. อยู่ที่ 28 บาท บวก 1.50 บาท หรือ 5.66% สูงสุดที่ 28.25 บาท ต่ำสุดที่ 26.75 บาท ด้วยมูลค่าซื้อขาย 140.91 ล้านบาท

ทั้งนี้ บล.เอเซีย พลัส ระบุในบทวิเคราะห์ (1 ก.ค.2564) ว่า ประเมินกำไรไตรมาส 2/2564 ของ DOHOME ยังเติบโตน่าประทับใจ คาดไม่ต่ำกว่า 240% เมื่อเทียบจากปีก่อน หนุนจากทั้งยอดขายสาขาเดิม (SSSG) ที่ยังโดดเด่น ประกอบกับ พัฒนาการ Gross Margin ที่ยังเห็นความคืบหน้าชัดเจน ขณะที่ความเสี่ยงระยะสั้น การปิดแคมป์ก่อสร้างในกรุงเทพฯ ปริมณฑล เดือนก.ค.64 และราคาเหล็กที่ปรับตัวลดลง ประเมินยังไม่น่ากังวล
ขณะที่งวดครึ่งหลังปี 2564 แม้เติบโตเมื่อเทียบจากปีก่อนในระดับต่ำลง แต่ประเมินยังอยู่ในระดับที่โดดเด่นเทียบกลุ่มฯ คงคาดกำไรปี 2564 เติบโต 158.7% เด่นเป็นอันดับต้นในกลุ่มค้าปลีก ขณะที่ภาพรวมราคาแม้ตอบรับประเด็นบวกพอสมควรแล้ว แต่เชื่อว่าท่ามกลางภาวะปัจจุบันความไม่แน่นอนสูง ตลาดฯจะให้น้ำหนักหุ้นที่มีการเติบโตกำไรสนับสนุน ซึ่ง DOHOME เข้าข่ายหุ้นลักษณะดังกล่าวอย่างชัดเจน จึงคงคำแนะนำ “ซื้อ” ให้ราคาเป้าหมายที่ 30.50 บาท